כרוכב אופנוע סבלתי במיוחד ביומיים האחרונים, הנסיעה המחניקה באבק, האובך והראות הגרועה ובנוסף על כל אלו גל החום המעיק הפכו כל נסיעה למשימה כמעט בלתי-אפשרית. עם זאת, סבלתי יותר מכותרות בתקשורת שמאשימות את המדענים בכך שאין להם הסבר לתופעה של האבק הרב שמילא את האוויר בימים האחרונים. כיצד ייתכן שכמויות אבק כה גדולות מגיעות ללא רוחות חזקות ועוד מכיוון בלתי צפוי זה? שאלו כתבים. כיצד ייתכן שלמדענים אין הסבר לתופעה? הם מחו.
טענות אלו מתעלמות מהסברים אפשריים שהמדענים אכן נתנו בכלי התקשורת בימים האחרונים, כמו גם מאזהרות חוזרות ונשנות של מדענים על כל נושא הפגיעה המתמשכת בטבע, ניצולו ללא מחשבה קדימה והרס המערכות האקולוגיות התורמות ליציבות. הטענות שהופנו כלפי המדענים התעלמו גם מהעובדה שכדי שמדען יוכל לתת תשובות יש לאפשר לו לחקור את הנושא כראוי. רק כך המסקנות שלו יהיו מבוססות על עובדות ולא על השערות או ניחושים. לכן, זה שלמדענים אין הסבר לא אומר שלא יהיה להם הסבר מלומד ומקיף בתקופה הקרובה - גם אם הוא לא יגיע בדיוק בזמן להורדת הגיליון לדפוס וגם אם לא יגיע בסופו סימן קריאה תקיף שמתאים לכותרת ראשית.
תופעת מזג אוויר חריגה כמו זו שאנו חווים כעת בישראל היא בהחלט עניין מפתיע, אך נראה כי אנחנו שוכחים שהאדם אחראי על הרבה מאד מהשינויים שאנו צופים בשנים האחרונות. אני מתכוון קודם כל לתופעות אקלים הקשורות לשינויים הגלובליים בעקבות העלייה בגזי החממה. שינויים המכונים לעיתים גם התחממות גלובלית. אנו יודעים כבר שהאזור שלנו מתחמם, שאירועי הקיצון של עומסי חום כבדים ילכו ויתגברו ושחלקים מסוימים בארץ יסבלו מירידה בכמות הגשמים. שינויים נוספים שעשויים להתרחש הם שינויים בכמות הטל, שמהווה באזורים מדבריים אחוז משמעותי ממנגנון אספקת המים לצמחים. שינויים אלה מובילים ליצירת אזורים מדבריים נרחבים יותר. בנוסף, פעילות מעשה אדם, שקשורה בדרך כלל לפעילות חקלאית ולניצול הקרקע, גורמת להגברת המדבור, לירידה בפוריות הקרקע ולהפחתת יכולת הקרקע לתמוך בצמחייה.
שם עכשיו (אבל גם בעזרת מיעוט גשמים ותהליכי מדבור אחרים), עשויה בהחלט להיות גורם מרכזי בסופת האבק האדירה שהגיעה אלינו ושלא היינו מורגלים בה בעבר.